মোহাম্মদপুর শিয়া মসজিদ ক্যাম্পে প্রিন্সকে নিয়ে আসার পর একজন র‌্যাব সদস্য তাঁর মোবাইল ফোনটি কেড়ে নিয়ে সম্প্রতিকালে নিষিদ্ধ রাজনৈতিক দল হিযবুত তাহরীর এর কার্যক্রম ও এর নেতাকর্মীদের সম্পর্কে বিভিন্ন বিষয়ে জিজ্ঞাসাবাদ করে। তিনি সেই র‌্যাব সদস্যকে জানান, হিযবুত তাহরীর এর সঙ্গে তাঁর কোন সম্পৃক্ততা নেই। এরপর র‌্যাব সদস্যরা কালো কাপড় দিয়ে তাঁর চোখ বেঁধে ফেলে এবং সারারাত দফায় দফায় লাঠি দিয়ে তাঁকে পেটায়। তাঁকে কোন ভাবেই কান্না বা শব্দ করতে দেয়নি তারা। ভোরের দিকে তাঁর চোখের বাঁধন খুলে দেওয়া হয়। তিনি যে র‌্যাব হেফাজতে আছেন, তা তাঁর পরিবারকে জানানোর জন্য তিনি অনুরোধ করেন। কিন্তু এতে র‌্যাব সদস্যরা তাঁর ওপর আরো ক্ষিপ্ত হয়ে নির্যাতনের মাত্রা বাড়িয়ে দেয়। র‌্যাব সদস্যরা তাঁকে সর্তক করে দিয়ে বলেছে যে, ৪৪ দিন র‌্যাবের হেফাজতে থাকার সময়ের নির্যাতনের কথা কাউকে বললে ঝালকাঠি জেলার লিমনের মত তাকেও পঙ্গু করে দেয়া হবে। তিনি নির্যাতনের বিস্তারিত বর্ণনা দিতে অপারগতা প্রকাশ করেন।